Lesen 21
Betel Em Wanem Samting?
Long tok Hibru, Betel i makim “haus bilong God.” (Stat 28:17, 19) Dispela nem i stret long ol bilding em ol Witnes Bilong Jehova i wokim long olgeta hap bilong graun. Long ol dispela bilding, ol i save stiaim na sapotim wok bilong autim tok. Gavening Bodi i wok long hetkota long New York, Amerika, na ol i bosim wok bilong ol brens ofis i stap long planti kantri. Ol lain i wok long ol brens ofis, ol i kolim ol olsem Betel famili. Olsem wanpela famili, ol i stap na wok wantaim, kaikai wantaim, na ol i stap wanbel na stadi long Baibel.—Song 133:1.
Em wanpela spesel ples we Betel famili i givim ol yet bilong helpim wok. Long olgeta brens ofis, i gat ol Kristen man na meri husat i givim bel long mekim laik bilong God na helpim wok bilong Kingdom fultaim. (Matyu 6:33) I no gat wanpela bilong ol i kisim pe long wok, nogat, tasol olgeta i gat ples slip na kaikai, na ol i kisim liklik mani bilong baim ol samting bilong ol yet. Olgeta long Betel i gat wok, sampela i wok long ofis, sampela long haus kuk, o daining rum, long ples bilong prinim na wokim ol buk na magasin, klinim haus, wasim klos, wok meintenens, na ol narapela wok.
Em wanpela bisi ples i helpim wok bilong autim tok bilong Kingdom. Nambawan wok bilong olgeta Betel em bilong stretim rot na bai planti man tru inap save long tok i tru bilong Baibel. Dispela buklet em wanpela bilong ol samting ol Betel i wokim bilong helpim ol man. Gavening Bodi i bosim wok bilong raitim dispela buklet, na planti handret trenslesen tim i stap long olgeta hap bilong graun i kisim ol tok bilong en long rot bilong kompiuta, na long sampela Betel i gat ol bikpela printa masin na ol i prinim dispela buklet, na salim i go long winim 110,000 kongrigesen. Taim ol i mekim ol dispela wok, ol Betel famili i sapotim nambawan bikpela wok—em wok bilong autim gutnius.—Mak 13:10.
Husat i wok long Betel? Ol i kisim wanem ol helpim long sait bilong skin?
Olgeta Betel i sapotim wanem bikpela wok?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn